Imtella' Frar 7, 2021 - Aġġornata 7 Ta' Frar, 2021 4:36pm Rapport: Fiorella Pace Il-Kap tal-Oppożizzjoni u tal-Partit Nazzjonalista Bernard Grech qal li Gvern Nazzjonalista se jagħmel ġustizzja man-nies li investew fl-enerġija alternattiva u se jħallas għal kull unit iġġenerat mill-enerġija alternattiva bl-istess prezz minimu li żżomm l-Arms meta tbigħ il-units. Meta kien qed jindirizza attività politika, Dr Grech qal li hu determinat li l-Partit Nazzjonalista, flimkien mal-poplu, idawwar paġna ġdida għall-pajjiż li fiha flimkien tinkiteb l-istorja li l-poplu jkun kburi biha. Waqt attività politika f'Birkirkara, Dr Grech qal li fl-aħħar jiem fil-Kumitat Parlamentari għall-Kontijiet Pubbliċi, il-membri parlamentari Nazzjonalisti komplew kixfu dak li sejjaħ bħala serq kbir li sar b'rabta mal-kuntratt tal-Electrogas. Qal li għal dan il-poplu jrid jħallas €417-il miljun biex il-power station terġa' ssir tal-poplu Malti. Dr Grech qal li ħareġ skandlu ta' konsulent u ħabib intimu tal-ex Ministru Konrad Mizzi li l-ewwel kien fil-kwartieri tal-Partit Laburista qabel l-elezzjoni tal-2013 jikteb il-pjan ta' ħidma, u mbagħad tħallas minn flus il-poplu biex kien hu stess li għażel il-proġett tal-Electrogas. Sostna li sallum l-ARMS tħallas lill-konsumaturi seba' ċenteżmi u nofs għal kull unit iġġenerat minn sorsi nodfa, imma lill-konsumaturi żżommilhom għaxar ċenteżmi u nofs għal kull unit li jinxtara mingħandha. Il-Kap Nazzjonalista qal li l-Partit Nazzjonalista qed iwiegħed li jħallas lill-konsumatur għal kull unit iġġenerat mill-pannelli jew sorsi alternattivi tal-enerġija bl-istess prezz li żżomm l-ARMS tal-units li tbiegħ. Dwar il-pandemija, Dr Grech qal li wara suġġerimenti tal-Partit Nazzjonalista, il-Gvern ħabbar li se juża t-tobba tal-familja biex jagħtu t-tilqima biex jiżgura li l-istrateġija tat-tilqima tkun iktar effiċjenti u mgħaġġla. Tenna l-appell tal-Partit Nazzjonalista biex il-Gvern juża l-infrastruttura eżistenti tal-ispiżeriji fil-komunita' biex is-servizz ikompli jitħaffef. Dwar l-ambjent, il-Kap tal-Oppożizzjoni qal li l-għażla tal-Magħtab biex jinbena l-inċineratur kienet ivvizzjata politikament, minħabba li skont Dr Grech il-Gvern esprima ruħu qabel ma kienu tlestew l-istudji ambjentali li wassal biex mar kontra d-direttivi Ewropej. Il-Kap Nazzjonalista sellem lill-ex Prim Ministru u President Emeritu Eddie Fenech Adami li llum għalaq 87 sena. Dr Grech qal li Dr Fenech Adami hu missier Malta Ewropea u poġġa dejjem lill-bniedem fiċ-ċentru tal-politika. Il-Kap tal-Oppożizzjoni temm jgħid li jrid pajjiż kburi bih innifsu u b'uliedu kollha, kburi bl-imgħoddi tiegħu, rasu mistrieħa mill-preżent u ambizzjuż u entużjast għall-ġejjieni. Qal li hu għalhekk li l-Partit Nazzjonalista hu determinat jdawwar paġna ġdida għall-pajjiżna.